कैसे रुकेंगे हादसे, जिस बस में स्पीड गवर्नर की सील टूटी मिली उसे आरटीओ ने ही दी थी फिटनेस
सीधी बात
अभी एक का चालान, बाकी को सिर्फ हिदायत
एक के बाद एक कई हादसे होने के बाद भी शिवपुरी लिंक रोड पर स्कूल बसों की रफ्तार कम नहीं हो रही है। ड्राइवर बार-बार वही गलती दोहरा रहे हैं जिनके कारण एक्सीडेंट होते हैं और बच्चों की जान को खतरा होता है। बुधवार को रामश्री स्कूल बस के हादसे के बाद गुरुवार को भी हालात पहले जैसे ही रहे। बसों की रफ्तार देखने पुलिस शिवपुरी लिंक रोड पर पहुंची। टीम ने कुछ बसों को चेक कर हिदायत दी। जितनी देर तक रोड पर पुलिस रही, ड्राइवरों ने बसों की रफ्तार कंट्रोल की पर पुलिस के हटते ही फिर स्कूल बसें तेज दौड़ने लगीं। पुलिस ने 10 बसों की जांच की तो 4 में कुछ न कुछ कमियां मिलीं। दून स्कूल की बस क्रमांक एमपी 07 0982 में स्पीड गवर्नर की सील टूटी हुई मिली। बस के ड्राइवर शैलेंद्र सिंह ने कहा, उसने आरटीओ में फिटनेस भी चेक कराई थी पर वहां पर किसी ने कोई आपत्ति दर्ज नहीं की। दून स्कूल की इस बस पर चालान की कार्रवाई की गई। जांच में आरटीओ की टीम को भी रहना था पर लगातार दो हादसों के बाद भी आरटीओ की टीम जांच के लिए नहीं पहुंची।
बुधवार को दो स्कूल बसों के ड्राइवरों के बीच रेस होने से एक बस डिवाइडर पर चढ़ गई थी। गुरुवार को एहतियात के तौर पर ट्रैफिक पुलिस के अफसर बसों की रफ्तार देखने लिंक रोड पहुंचे थे।
जनवरी 2016 से लगना थे स्पीड गवर्नर : जनवरी 2016 में मप्र सरकार द्वारा वाहनों की स्पीड नियंत्रित करने के लिए वाहनों में स्पीड गवर्नर लगाने का नियम लागू किया था। 1 अक्टूबर 2015 से पहले के रजिस्टर्ड वाहनों में स्पीड गवर्नर लगवाने व नए वाहन स्पीड गवर्नर के साथ ही बेचने के निर्देश दिए थे। स्कूल बसों के लिए 45 किमी प्रतिघंटा स्पीड मानी गई है।
आरटीओ ने कुछ नहीं किया: स्कूल बसों में स्पीड गवर्नर लगवाने और मॉनीटरिंग करने की जिम्मेदारी क्षेत्रीय परिवहन कार्यालय के अमले की थी लेकिन इन्होंने फिटनेस में स्पीड गवर्नर चेक करने के बाद यह चेकिंग नहीं करवाई कि बसों में स्पीड गवर्नर काम कर रहे हैं या नहीं।
स्पीड गवर्नर नहीं लगवाने पर धारा-304 में दर्ज करें केस : गृह व परिवहन मंत्री भूपेंद्र सिंह ने कहा मार्च अंत तक बसों में स्पीड गवर्नर नहीं लगवाने वाले ड्राइवरों एवं वाहन मालिकों पर धारा 304 के तहत कार्रवाई होगी। मंत्री ने आरटीओ, एआरटीओ एवं आरटीआई से भोपाल बैठक में कहा कि ड्राइवरों से सतर्कता एवं सख्ती के साथ नियमों का पालन करवाएं।
शिवपुरी लिंक रोड पर स्कूल बसों की चेकिंग करती ट्रैफिक पुलिस। दूसरे चित्र में स्पीड गवर्नर की जांच की तो बस में सील टूटी मिली।
एक बस में सील टूटी थी
चेकिंग में एक बस में स्पीड गवर्नर की सील टूटी हुई थी उसका चालान किया है। बस ड्राइवरों को ज्यादा रफ्तार से बसें न चलने की हिदायत दी गई है। बैजनाथ प्रजापति, टीआई, ट्रैफिक
हां गड़बड़ी संभव है
गलत नीयत से बस में लगे स्पीड गर्वनर के साथ भी छेड़छाड़ संभव है अगर गलत नीयत हो तो। अनिल मिश्रा, जीएम, एसजी मोटर्स
एसपीएस चौहान, आरटीओ
चलेगा चेकिंग अभियान
शिवपुरी लिंक रोड पर स्कूल बसों के साथ दो हादसे हुए हैं। वजह बसों की रफ्तार तेज थी। स्पीड गवर्नर लगे होने का दावा करने के बावजूद रफ्तार कैसे बढ़ जाती है ?
ट्रैफिक पुलिस के साथ अभियान चलाएंगे। स्पीड गवर्नर नहीं मिला तो पहले फिटनेस निरस्त की जाएगी और 1 अप्रैल के बाद भी यही हालात मिले तो परमिट निरस्त करेंगे।
अब तक कार्रवाई क्यों नहीं की ?
विभाग में अमले की कमी है, लेकिन अब लगातार चेकिंग करवाई जाएगी।
चिरवाई नाका पर रोटरी बनाने अफसर तैयार नहीं: शिवपुरी लिंक रोड स्थित चिरवाई नाका पर रोटरी बनाने को लेकर विवाद बरकरार है। जानकारों के मुताबिक लिंक रोड अब फोरलेन हो चुकी है, चिरवाई नाका पर यदि रोटरी बनेगी तो वाहन धीमी गति से मुड़ेंगे। वहीं पीडब्ल्यूडी खंड क्रमांक-2 के कार्यपालन यंत्री जीवी मिश्रा ने कहा, चिरवाई नाका के पास छोटी सी रोटरी बनाई है, क्योंकि बड़ी रोटरी बनाने के लिए जगह नहीं है। आसपास की जमीन प्राइवेट है। रोटरी बनाने पर बड़े वाहनों के मुड़ने में समस्या आएगी।
hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hne_Deva hin_Deva hin_Deva hin_Deva hin_Deva awa_Deva hin_Deva